Proteas maak dinge moeilik vir hulselfAvesh Khan het vier paaltjies laat spat. Foto: Indranil Mukherjee/AFP. ’n Mens kry die maklike pad en die moeilike pad om ’n sportreeks te wen. En ná gisteraand se rampspoedige vertoning het die Proteas beslis die moeiliker roete na ’n moontlike reeksoorwinning teen Indië gekies. Nadat die kolfheldedade van David Miller, Rassie van der Dussen en Heinrich Klaasen gesorg het dat die Suid-Afrikaners die eerste twee T20-wedstryde gewen het, kry Temba Bavuma-hulle beslis die wind van voor in die laaste paar kragmetings. Indië het gisteraand se wedstryd met 82 lopies gewen toe hulle die Proteas tot net 87 lopies beperk het; hul laagste telling nóg in T20-krieket. Op ’n wisselvallige kolfblad in Rajkot het die tuisspan se kolwers ook aanvanklik kleigetrap, maar Dinesh Karthik (55) en Hardik Pandya (46) se blitsige vennootskap het die tuisspan toegelaat om 169/6 in hul toegelate 20 boulbeurte aan te teken. Meer as 70 lopies is in die laaste vyf boulbeurte geslaan. Daarna het die Proteas – selfs met Quinton de Kock terug in die span – gesukkel om aan die gang te kom. Temba Bavuma (8 van 11 aflewerings) moes vroeg die veld met ’n linkerarmbesering verlaat, terwyl nie een van Suid-Afrika se kolwers meer as 25 lopies kon aanteken nie. Dit was ’n wroeging om die Indiese snelboulers te tem – Bavuma en Marco Jansen is raakgeboul – en Avesh Khan spog met ’n boulontleding van 4/18. Terselfdertyd is Yuzvendra Chahal ook besig om die Proteas dronk te draai. Heinrich Klaasen het in die tweede wedstryd ’n rits grenshoue vanaf die draaier se boulwerk geslaan, maar in die laaste paar kragmetings slaan Chahal beslis die kitaar. Hy het gisteraand vir Klaasen been voor paaltjie betrap en ook minder as ses lopies per boulbeurt afgestaan. “Ons het nooit enige kolfmomentum gehad nie en het gesukkel om vennootskappe te bou,” was Keshav Maharaj se raakvat-opsomming ná die wedstryd. Die Proteas het ’n reeksvoorsprong van 2 – 0 weggegooi en môre se laaste wedstryd in Bengaluru beskik nou oor eindstryd-status. Die span wat daar wen sal met die silwerware wegstap. Indië 169/6 in 20 boulbeurte: Dinesh Karthik 55, Hardik Pandya 46 en Lungi Ngidi 2/20. Suid-Afrika 87/9 in 16,5 boulbeurte: Rassie van der Dussen 20, Avesh Khan 4/18 en Yuzvendra Chahal 2/18.